— Беҙҙекеләргә һинең менән мин йәл түгел. Уларға снарядтар, бомбалар, патрондар йәл. Ана, дошман үҙ пехотаһын нисек ярһып яҡлаша. Пушкалары гөрһөлдәтеп атып ята. Ә беҙҙе яҡлашырға пушка ла, танк та, самолет та юҡ. Немецтың һәр һалдаты автомат менән ҡоралланған. Ә беҙгә батша заманынан ҡалған оҙон штыклы, эшкинмәгән винтовка бирҙеләр. Батальонда 15-ләп һалдаттың винтовкаһы юҡ. Уларҙы ҡоро ҡул менән һуғышҡа индереп ебәрҙеләр. Кем үлә, шуның винтовкаһын алып, атырға тейеш улар. Патрондар ҙа йүнле түгел. Береһе ата, икенсеһе осечка бирә. Сөнки Нух заманынан бирле еүеш складтарҙа дымланып ятҡандар.